RESOLUCIÓN do 12 de febreiro de 2008, da Secretaría Xeral de Política Lingüística, pola que se convocan as probas para a obtención dos certificados de lingua galega, niveis Celga 1, 2, 3 e 4, no ano 2008.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 18/02/2008

De acordo co previsto no artigo 7 da Orde do 16 de xullo de 2007, da Consellería de Presidencia, Administracións Públicas e Xustiza, pola que se regulan os certificados oficiais acreditativos dos niveis de coñecemento da lingua galega (Celga), publicada no DOG nº 146, do 30 de xullo, logo da proposta formulada pola Comisión Central de Avaliación, convócanse as probas para a obtención dos certificados de coñecemento de lingua galega Celga 1, 2, 3 e 4:
1. Obxecto: convocar as probas para a obtención dos certificados acreditativos dos niveis de lingua galega Celga 1, 2, 3 e 4, no ano 2008.
Neste ano realizaranse 2 convocatorias:
-convocatoria de maio/xuño.
-convocatoria de novembro/decembro.
2. Destinatarios: as persoas maiores de 16 anos ou que os cumpran antes de finais do ano 2008, nacionais ou estranxeiras. Coa solicitude deberán presentar copia do DNI , pasaporte ou documento de identidade vixente.
3. Prazo de inscrición:
Para a convocatoria de maio/xuño: ata o día 25 de marzo de 2008 (inclusive).
Para a convocatoria de novembro/decembro: ata o día 19 de setembro de 2008 (inclusive).
4. Datas de realización das probas:
* Convocatoria de maio/xuño:
Celga 4: 10, 11 de maio de 2008.
Celga 3: 24 de maio de 2008.
Celga 2: 31 de maio de 2008.
Celga 1: 1 de xuño de 2008.
* Convocatoria novembro/decembro:
Celga 4: 15, 16 de novembro de 2008.
Celga 3: 22 de novembro de 2008.
Celga 2: 29 de novembro de 2008.
Celga 1: 13 de decembro de 2008.
5. Lugares onde se van realizar as probas:
En Galicia: as probas realizaranse nas seguintes localidades: A Coruña, Santiago de Compostela, Lugo, Ourense e Vigo. As persoas interesadas deberán sinalar na solicitude de inscrición a localidade na que se van presentar.
Fóra de Galicia: na Escola Oficial de Idiomas de Ponferrada (León) e nas localidades en cuxas universidades existan centros de estudos de galego.
No Estado español: ademais da Escola Oficial de Idiomas de Ponferrada (León), en Barcelona, Bilbao, Cáceres, Granada, Madrid, Salamanca, Vitoria, Alacant.
En Europa: Berlín, Heidelberg, Kiel, Trier e Tubinga (Alemaña), Helsinki (Finlandia), París (Francia), Budapest (Hungría), Cork (Irlanda), Padua, Perugia e Roma (Italia), Varsovia e Cracovia (Polonia), Braga, Faro e Lisboa (Portugal), Bangor, Birmingham, Londres, Oxford e Stirling (Reino Unido), San Petesburgo (Rusia), Zadar (Croacia).
En América: Bos Aires (Arxentina), Río de Xaneiro, Salvador de Baía, San Paulo e Niteroi (Brasil), A Habana (Cuba), Santiago de Chile (Chile), Nova York (EE.UU.) Montevideo (Uruguai).
Os lugares concretos en que se realizarán as probas indicaranse cando se fagan públicas as listas de admitidos e admitidas.
6. Contía das taxas de exame: 15,30 euros, conforme o que establece para este ano a Lei de orzamentos xerais da Comunidade Autónoma de Galicia.
7. Sistema de liquidación das taxas de exame: as persoas solicitantes presentarán, xunto coa solicitude, o xustificante do pagamento da taxa correspondente aos dereitos de exame. Código 30 44 00 «Inscrición nas probas homologadas para a acreditación do nivel de competencia en lingua galega e mais acreditación do nivel correspondente, de ser o caso, cando se superan as probas».
7.1. Por imperativo legal, de conformidade co disposto na vixente Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, deberase aboar previamente en concepto de dereitos de exame o importe vixente no momento da publicación desta convocatoria e, de ser o caso, os gastos de transferencia correspondentes, utilizando para iso o impreso de autoliquidación.
Este impreso facilitaráselles ás persoas interesadas no Rexistro Xeral da Consellería de Presidencia, Administracións Públicas e Xustiza, nos das súas delegacións provinciais e nas oficinas comarcais da Xunta de Galicia, e deberán cubrirse cos seguintes códigos:
Consellería de: Presidencia, Administracións Públicas e Xustiza: código 04.
Delegación de servizos centrais: código 13.
Servizo: Secretaría Xeral de Política Lingüística: código 10.
Poderase facer efectivo, así mesmo, o pagamento da taxa pola internet nas entidades financeiras actualmente autorizadas. Para isto, deberán acceder á Oficina Tributaria, a través da Oficina Virtual na páxina web da Consellería de Economía e Facenda (www.economiaefacenda.org) e premer a ligazón «Taxas, prezos, multas e sancións», no menú da marxe esquerda. Neste caso, unha vez efectuado o pagamento da taxa correspondente, imprimirase o xustificante de ter aboada a taxa, que será o que se achegue xunto coa instancia. En ningún caso, a presentación deste xustificante suporá a substitución da presentación, en tempo e forma, da solicitude.
7.3. O importe aboado en concepto de dereitos de exame devolveráselles, logo da solicitude correspondente, ás persoas aspirantes que figuren na lista de excluídos/as.
7.4. A non-presentación do xustificante de pagamento, no que figurará o selo da entidade bancaria, determinará a exclusión da persoa solicitante. En ningún caso a presentación deste xustificante suporá a substitución do trámite de presentación, en tempo e forma, da solicitude.
8. Inscrición para a realización das probas: poderase realizar mediante a presentación da solicitude que figura no anexo I desta convocatoria. Enviaranse á Secretaría Xeral de Política Lingüística (no sucesivo SXPL), se pretende presentarse ás probas en Santiago de Compostela ou nos gabinetes provinciais de Política Lingüística das provincias en que pretenda realizar as probas. Pódense presentar directamente no Rexistro Central da Xunta de Galicia, nos das súas delegacións provinciais ou territoriais ou por calquera dos medios previstos no artigo 38.4º da Lei 30/1992, do 26 de novembro.
Para os solicitantes de fóra de Galicia, admitirase a presentación nos centros de estudos das universidades en que se pretenda presentar a exame, enviando copia á caixa de correo seguinte: sxpl.formacion@xunta.es.
Na web www.xunta.es/linguagalega figura un formulario que permite cubrir e editar a solicitude.
No caso de que a persoa aspirante padeza algunha discapacidade, expresará na solicitude o tipo desta e o apoio que precisará para a realización das probas.
9. Publicación da lista provisional de admitidos/as: a lista provisional de admitidos/as para cada un dos niveis e localidades publicarase na web www.xunta.es/linguagalega, 30 días naturais antes da data de realización das probas.
10. Publicación da lista definitiva de admitidos/as: a lista definitiva de admitidos/as para cada un dos niveis e localidades publicarase na web www.xunta.es/linguagalega, 15 días naturais antes da realización de cada unha das probas.
11. Publicación dos resultados das probas: os resultados das probas publicaranse na web www.xunta.es/linguagalega, no prazo de 2 meses desde a realización dos exames, figurará o DNI da persoa interesada e a cualificación de «apto» ou «non apto», segundo proceda.
12. Procedementos de reclamación ou de revisión das probas.
12.1. No momento da realización das probas, os aspirantes poderán solicitar a aclaración das dúbidas que lles poidan xurdir en relación co exame e, de ser o caso, presentar ante o presidente da comisión a reclamación que consideren oportuna. A comisión resolverá no prazo de 3 días e comunicarállelo ás persoas interesadas ao enderezo e polo medio que estes designasen para os efectos de notificacións.
12.2. Logo da publicación dos resultados, as persoas interesadas, mediante escrito dirixido á Secretaría Xeral de Política Lingüística ou na caixa de correo: sxpl.formacion@xunta.es, poderán solicitar a revisión das probas por parte da Comisión Central de Avaliación, que adoptará a resolución definitiva e comunicará ás persoas interesadas os criterios que determinaron a cualificación obtida.
13. Desenvolvemento das probas: as persoas interesadas presentaranse 15 minutos antes da hora de entrada, no lugar e data para a realización das probas, provistos de DNI, pasaporte ou documento que acredite a súa personalidade e bolígrafo. Non se admitirá ningún tipo de material de apoio.
13.1. Probas para o Celga 1: a proba escrita terá una duración de 2.30 horas. Ao remate desta, publicaranse os chamamentos para a proba oral, nos que se indicará día e hora aproximada para a súa realización. Esta proba terá unha duración máxima de 10 minutos e será realizada por 2 técnicos avaliadores.
13.2. Probas para o Celga 2: a proba escrita terá una duración de 2.00 horas. Ao remate desta, publicaranse os chamamentos para a proba oral, nos que se indicará día e hora aproximada para a súa realización. Esta proba terá unha duración máxima de 10 minutos e será realizada por 2 técnicos avaliadores.
13.3. Probas para o Celga 3: a proba escrita terá una duración de 3.00 horas. Ao remate desta, publicaranse os chamamentos para a proba oral, nos que se indicará día e hora aproximada para a súa realización. Esta proba terá unha duración máxima de 15 minutos e será realizada por 2 técnicos avaliadores.
13.4. Probas para o Celga 4: a proba escrita terá una duración de 2.30 horas. Ao remate desta, publicaranse os chamamentos para a proba oral, nos que se indicará día e hora aproximada para a súa realización. Esta proba terá unha duración máxima de 15 minutos e será realizada por 2 técnicos avaliadores.
13.5. As probas realizadas fóra de Galicia poderán realizarse coa presenza dun só técnico avaliador. No caso da proba oral, procederase á súa gravación para ser avaliada e cualificada posteriormente pola Comisión Central de Avaliación.
14. Expedición e rexistro dos certificados: a Secretaría Xeral de Política Lingüística expedirá os certificados ás persoas que superen as probas. Os certificados constarán nun rexistro oficial no que figurarán o nome e apelidos, número de DNI ou pasaporte, lugar, data e resultados das probas e identificación alfanumérica dos certificados. A solicitude para participar nas probas comporta a autorización para o tratamento telemático dos citados datos para este fin.
Contra esta resolución, que esgota a vía administrativa, pódese interpor potestativamente recurso de reposición perante a secretaria xeral de Política Lingüística no prazo dun mes, que se contará a partir do día seguinte ao de publicación desta convocatoria, conforme os artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común; ou interpoñer directamente recurso contencioso-administrativo, no prazo de 2 meses, perante o Tribunal Superior de Xustiza de Galicia.
Santiago de Compostela, 12 de febreiro de 2008.
María Sol López Martínez
Secretaria xeral de Política Lingüística
Ver referencia pdf "03400D007P010.PDF"